AFRIKAANS Innibos Nasionale Handwerkkompetisie 2021 - Inskrywings is oop - Innibos
Innibos 2021 – Skryf nou in vir die Innibos Nasionale Handwerkkunstoekennings (Innibos National Craft Awards)
Inskrywings vir die prestige Innibos Nasionale Handwerkkunstoekennings (Innibos National Craft Awards), met 'n totale prysgeld van R165 000, het geopen.
Dié toekennings word ondersteun deur die nasionale departement vir sport, kuns en kultuur en is daarop gemik om die vaardighede van handwerkkunstenaars (crafters) te belig vir produkte wat massavervaardig kan word sowel as eenmalige en eiesoortige handwerk. Dit word sedert 2017 toegeken en het verlede jaar meer as 1 300 inskrywings gelok.
Volgens die koördineerders John-Anthony Boerma en Jan Bhuda van ArtAid Africa beskik Suid-Afrika oor talle talentvolle handwerkkunstenaars. "Van meet af is die doelwit om die toekennings so inklusief moontlik te maak. Inskrywings is gratis en die deelnameproses word so eenvoudig moontlik gemaak," volgens Jan.
Die vennootskap tussen die nasionale departement van sport, kuns en kultuur en Innibos is om kreatiwiteit en produktiwiteit onder handwekkunstenaars aan te moedig en diesulkes te help om 'n bestaan uit hul produkte te maak.
Vanjaar is vier kategorieë bygevoeg vir kunstenaars wat ten doel het om hul handwerkkuns kommersieel lewensvatbaar te maak. Die kategorieë is korporatiewe geskenke, kralewerk (hetsy tradisioneel of nuwerwets), werke uit merendeels herwinbare materiaal en soeweniers. 'n Wenner in elk van dié kategorieë sal aangewys word en prysgeld van R20 000 ontvang.
Oudergewoonte sal wenners aangewys word vir handwerkkuns van eenmalige en eiesoortige aard. Die prysgeld beloop R50 000 vir die algehele wenner,
R20 000 vir die naaswenner en R15 000 vir die derde plek.
Handwerkkuns vir die toekennings kan geskep word van keramiek, krale en draad, hout, papier, geweefde materiale, kwiltwerk, leerprodukte, glaswerk, borduursels tot gemengde media. 'n Onafhanklike paneel sal die inskrywings beoordeel, en die virtuele prysuitdeling en uitstalling is in September vanjaar.
'n Hoogtepunt vanjaar is die toekenning aan dr. Ester Mahlangu vir haar lewenslange kreatiewe werk in die Ndebele-idioom.
Om in te skryf is maklik: neem 'n foto van die produk met 'n vuurhoutjieboksie daarby om die skaal aan te dui en stuur dit per e-pos na crafts@innibos.co.za of stuur dit bloot per WhatsApp of MMS na 071 621 3597. Onthou om jou naam, stad of dorp sowel as kontakbesonderhede in te sluit. Inskrywings is gratis en die sluitingsdatum is Vrydag, 13 Augustus.
Die volledige bepalings en voorwaardes kan gelees word by https://www.facebook.com/Innibosnationalcraftawards. Bly op hoogte van die toekennings by @InnibosNationalCraftAwards of op Instagram by Innibos National Craft Awards.
Vir meer inligting, kontak Jan Bhuda by 071 621 3597 of stuur 'n e-pos aan John-Anthony Boerma by artaid@lantic.net.